**李蘊**（英文：**Renee**，1991年7月27號—）係香港樂隊Cream嘅其中一名成員，舞蹈組合Loving Girls嘅隊長同埋原本打算喺2007年正式加入樂壇Ice Band嘅鼓手。13歲正式加入樂壇。

李蘊喺商場舉辦嘅歌唱比賽攞第四，俾現任經理人Peter Chiu睇中簽約成為輝皇娛樂旗下歌手，之後更加成為亞洲鼓王Don Ashley嘅徒弟。

Cream喺2006年8月演唱會後暫時分開，因為Hilda要去愛爾蘭讀書，而Carpo要專注響學業方面。Renee喺2007年10月19號出席一個電台節目叱咤樂壇訪問嘅時候宣佈自己已經獨立發展，同時推出第一首自己嘅歌《無心對峙》，重拍咗第一齣戲《第一誡》。

李蘊喺2016年1月喺海南同圈外人羅章冠擺喜酒，同時宣佈佢哋經已喺前一年6月結咗婚。

歌唱、影視作品
-------

### 唱片

響Cream嗰陣時
* 2004年9月16號《Cream Garden（限量珍藏校園版）》
* 2004年10月16號《Cream Garden（第二版）》
* 2005年6月8號《Super Model》
* 2005年7月20號《家傳戶曉兒歌集》
* 2006年8月2號《My Sunshine》

個人發展
* 2009年4月24/25/26號《I'm ready》

### 仍然未收錄響唱片嘅歌

2006年
* 《寵愛我》
* 《MySunShine》廣東版（同Jason合唱）

2007年
* 《彩虹橋》（同Arzo合唱）
* 《無心對峙》（派咗台）

2008年
* 《彩虹橋》（派咗台）
* 《十五..十六..十七》（派咗台）

2009年
* 《友情客串》（派咗台）

### 電視劇（無綫電視）

響Cream嗰陣時
* 2005年5月29號《百法百眾終極戰》（法理何在之小心地滑） - Cream
* 2005年6月25號《奇幻潮》（復仇）
* 2005年9月20號《百法百眾》（法理何在之要不得的賞金？）
* 2005年10月5號《人間蒸發》（第8集），飾演廖碧兒童年
* 2006年5月20號《百法百眾優先場》（法理何在之居有定鎖）
* 2006年《上海傳奇》，飾演楊思琦童年 #劇集2006年5月喺海外推出

### 電影

獨立發展嗰陣時
* 2007年《第一誡》（2008年3月13號喺新加坡上映，2008年9月4號喺香港上映）

演唱會、音樂會
-------

響Cream嗰陣時
* 2004年6月5號「許冠傑繼續微笑演唱會」表演嘉賓（香港體育館）
* 2004年8月28號「Cream 孖公仔Party音樂會」（紅磡理工學院）
* 2004年11月28號「Cream 跨代情敬老懷舊慈善演唱會」（伊利沙伯體育館）
* 2006年8月22-23號「Cream 3周年My Sunshine演唱會」（伊利沙伯體育館）

獨立發展嗰陣時
* 2008年1月18號「思念張震嶽是一種病演唱會」客席鼓手（九龍灣展貿Star Hall）

獎項
--

響Cream嗰陣時
2004年
* pm第三屆樂壇頒獎典禮 - 『pm 04巴閉組合新人獎』
* 新城勁爆頒獎禮2004 - 『新城勁爆新登場組合』

2005年
* 第二屆勁歌王頒獎典禮 - 『香港最有前途新人組合』、『網絡人氣組合』
* pm第四屆夏日人氣歌手頒獎禮 - 『pm 人氣歌曲』（不可沒友）
* pm第四屆樂壇頒獎禮 - 『pm 強勢金曲』（學生應否談戀愛）
* 新城勁爆兒歌頒獎禮2005 - 『新城勁爆兒歌』（其實我乖）、『新城勁爆兒歌』（不可沒友）、『新城勁爆全年最高播放指數金曲』（不可沒友 - 加油篇）
* 新城勁爆頒獎禮2005 - 『勁爆合唱歌曲』（不可沒友 - 加油篇）

2006年
* 第三屆勁歌王頒獎典禮 - 『網絡人氣組合』
* 新城勁爆兒歌頒獎禮2006 - 『新城勁爆兒歌』（宮崎駿的童話）

《壹本便利》性感照事件
-----------

### 刊登風波

2006年6月17號李蘊媽咪同埋經理人陪李蘊，上晝去到壹傳媒總部化妝。下晝就跟專車去大埔烏蛟騰影相。四日後，6月21號第752期《壹本便利》就登咗嗰日拍嘅李蘊濕身相，加上誇張標題，引起唔少日注意，有部份人第一日就去影視及娛樂事務管理處投訴，第一日就有成10單。之後一日，6月22號投訴去到44單，而觀塘重案組因懷疑涉及兒童色情，介入做刑事調查。李蘊嘅經理人公司輝皇娛樂話雜誌嘅內容唔係真嘅，而且相係畀人加工過，重向《壹本便利》發出律師信追究，要求澄清報道同埋公開道歉。之後兩日，6月23-24號李蘊同埋媽咪終於回應，接受咗《東方日報》嘅專訪，同埋喺新城電台發出聲明，譴責《壹本便利》。不過呢啲投訢唔單止無減弱呢期銷情，反而重吸引唔少人爭住來買。

### 刑事起訴

到7月12號觀塘重案組做咗初步調查，而影視處收到嘅投訴去到140。再過四個月，11月14號警方調查半年之後，正式落案起訴壹本便利有限公司、《壹本便利》總編輯袁彩玉同埋承印人百樂門印刷服務有限公司，指控佢哋犯咗觸犯《防止兒童色情物品條例》。2007年3月19號，案件喺觀塘法院開審，李蘊嘅媽咪出庭作供。《壹本便利》係第一間傳媒機構被控觸犯《防止兒童色情物品條例》。第二日3月20號裁判官林嘉欣裁定，第752期《壹本便利》6頁刊登李蘊濕身照片嘅內容，其中4頁涉及控罪嘅表面證供成立。到下過月，4月16號裁判官指案中疑點重重，照疑點利益歸於被告嘅原則下，裁定案中被告罪名唔成立。（案件編號：KTCC 7416/06）

### 相關事件

2006年8月30號多間傳媒收到一封匿名信，同埋一段聲帶，內容係李蘊經理人、李蘊同埋輝皇娛樂旗下另一名藝人吳筱茵一齊食飯時嘅對話。 李蘊話，聲帶中嘅女仔並唔係佢自己，而李蘊經理人更嚴正聲明，有關聲帶係經過移花接木，唔排除就事件報警求助。 另外一個月後，9月15號李蘊嘅屋企人同埋經理人同時收到有刀片嘅恐嚇信，相繼報警，李蘊經理人相信事件屬嚴重惡作劇，兩案已經合併交咗畀中區警署偵緝人員調查。

### 聲明

Renee嘅阿媽6月24號喺新城電台粵港越流行節目時段裏面發出下面嘅聲明：「6月16號我接到《壹周刊》嘅電話，約咗Renee喺6月17號影一輯陽光少女嘅專輯同埋做訪問，嗰日上晝11點半，我同Renee到咗壹傳媒嘅大廈門口，有個女記者帶咗我哋到化妝室化妝、整頭，並攞咗兩套衫畀我睇，我覺得冇問題。之後跟佢哋到大埔某地方影相，嗰日天氣好熱。Renee換衫時，我發現多咗3套有少少性感嘅衫，我即時拒絕。佢哋卻不停游說，話唔性感同埋影出來好靚，影相時又不停喺Renee身同頭上噴水，指出來效果好些，如果唔好會唔刊登。想唔到之後喺不知情下，相片喺《壹本便利》刊出，效果既唔健康又被加工，內文亦歪曲事實，好負面，對我同女兒好大傷害。吸收咗今次大教訓，令我認識到部分傳媒嘅操守道德有問題。而家經理人公司會採取法律行動追究，所以我哋唔方便回答問題，以免影響法律程序。我希望呢事件快啲完，傳媒唔好騷擾小朋友。」

參考
--

**注意**：以下引用咗嘅報章標題，可能有唔中立嘅描述。但係根據可供查證原則，仍然詳列喺下面：

1. ↑  濕身Cream女　揭壹傳媒醜行 互聯網檔案館嘅歸檔，歸檔日期2007年9月28號，. - 6月24號東方日報專訪
2. ↑  錄音對話節錄如下 - 頭條網
3. ↑  神秘錄音掀濕身照餘波　李蘊﹕有人誣衊我﹗ - 頭條網
4. ↑  李蘊挺阿嬌接界刀信 互聯網檔案館嘅歸檔，歸檔日期2007年4月28號，. - 東方日報

* 譴責《壹本便利》刊登未成年歌手李蘊性感照片 - 明光社
* 《李蘊濕身照裁決》專輯 - 東方報業集團

出面網頁
----

* CREAM HOUSE - CREAM 官方網站
* ~李蘊~Renee之日誌 - 李蘊嘅網上日記（Yahoo! Blog）
* 李蘊日誌....\*  - 李蘊嘅網上日記（QOOZA）
* 李蘊香港歌迷會網站及論壇 - 李蘊香港歌迷會網站及論壇
* 只想‧愛蘊Just Love Renee - 李蘊個人歌迷會論壇